
Hisztidint és aszparaginsavat tartalmazó peptidek szintézise és átmenetifém-komplexeik vizsgálata

Kulcsszavak: Ni(II); pH-potenciometria; oldategyensúly; szerkezetvizsgálat spektroszkópiai módszerekkel
A nikkel(II)- és cink(II)ion legtöbbször hisztidint is tartalmazó fehérjékhez kötődve van jelen. Ezek megismeréséhez vizsgálunk kisebb hisztidintartalmú peptidek átmenetifém-ionokkal alkotott komplexeit.
Ezen kutatásokba kapcsolódtam be. Munkám során két, aszparaginsavat és hisztidint is tartalmazó pentapeptidet (Ac-HAHDH-NH2 és Ac-HDHAH-NH2) állítottunk elő automata szintetizáló készülékkel, majd ezek átmenetifém-ionokkal alkotott komplexeit vizsgáltam.
A két szintetizált peptid a korábban vizsgált peptidekhez képest az oldalláncában egy karboxilátcsoportot tartalmaz, ami a kialakuló komplexekben eltérő töltést eredményez.
A Cd(II)- és Zn(II)-ionokkal alkotott komplexek nagy hasonlóságot mutatnak. Mindegyik ligandum esetében [ML] komplex jelenlétét mutattuk ki, de a [CdL] komplexeknél stabilitás növekedést észleltünk, a korábban vizsgált három és négy hisztidint és szarkozint is tartalmazó penta- és heptapeptidhez képest. A keletkezett [ML] komplex azonban egyik ligandum jelenlétében sem akadályozta meg a fémionok hidrolízisét.
A Ni(II)-ionokkal alkotott komplexek esetében a karboxilátcsoport jelenléte kis mértékben növeli az [ML] stabilitását és kedvezően hat az [ML2] komplex kialakulására. Az amidnitrogének deprotonálódása játszódik le lúgos tartományban, és izomer szerkezetű komplexek képződését feltételeztük. Az UV-Vis és CD spektroszkópiás vizsgálatok azt mutatták, hogy az az izomer komplex, melyben a C-terminálison lévő hisztidinhez kötődik a fémion, nagyobb arányban van jelen az Ac-HDHAH-NH2 peptid esetében, mint az Ac-HAHDH-NH2 peptid esetében. Ezen feltételezéseket erősítette meg a 1H-NMR spektroszkópiás vizsgálat is, ahol a szabad ligandumok pH-függését, illetve lúgos tartományban a [NiLH-3] komplex spektrumát vettük fel. A kapott adatokból láthattuk, hogy izomer szerkezetek vannak jelen, mely összhangban van a CD spektroszkópiás vizsgálatokból kapott eredményekkel. Amennyiben az aszparaginsav az N-terminuson van, a fémion a C-terminális végen kötődik, míg ha az aszparaginsav a C-terminálison helyezkedik el, az N-terminális végen való kötődés a kedvezményezettebb.



